text: Sjove fotos fra julefrokosten 
  06 december 2014 kl. 13.25
  Dagen efter julefrokosten kan være smertefuld på mere end én måde. Mange lægger "sjove" fotos af hinanden ud på Facebook. Til tider til stor fortrydelse dagen derpå.
  Nogle firmaer har en vejledning, henvisning eller ligefrem forbud. Andre har ikke nogen regler.
   Hos Danmarks fjerdestørste bank, Sydbank, har man ikke decideret forbud. Men det betyder ikke, at man kan gøre, som man vil, skriver DR Syd i dag lørdag.
  - Banken forventer, at der ikke lægges billeder op på facebook, som er taget i banken eller billeder, som er taget i forbindelse med social samvær, som en julefrokost jo altså er, fortæller personaledirektør i Sydbank, Else Guldager til DR Syd.
  Bankens henvisning hjælper både den, der kunne blive udstillet og den, der kunne komme til at gøre det, fortæller Else Guldager.
   - Det er en hårfin grænse, om man kommer til at udstille kolleger i sådan en sammenhæng, så derfor har vi den henstilling til alle medarbejdere, for så risikerer man heller ikke at komme ud over grænsen, siger hun.
  En overtrædelse vil betyde en samtale med nærmeste chef, fortæller personaledirektøren.
  